  Виталий Пронин Е. Архипов, Е. Герасимов, А. Главатских, И. Сорокин.Апрель толэзе «Динамо» огазеяськонлы 90 ар тырмоз. Солы сӥзьыса, шаерамы но Россиын пӧртэм ужрадъёс ортчо. Тужгес бадӟымъёсыз пӧлы пыртыны луоз май толэзе Москваысь Горд площадьын ортчоно «Пинал динамовец» ӵошатсконэз но Уйпал полюсэ куасэн мынонэз.Уйпал полюсэ мыныны быръемын Россиысь тужгес кужмо спортсменъёс: 9 бадӟымъёс но 7 пиналъёс. 100 иськем сюрес вылэ потэмзылэсь азьло Россиысь 16-18 аресъем 28 пиналъёс арня ӵоже мугорзэс кыдатӥзы Карелиын. Та пиналъёс пӧлысь 4-ез Ижысь вал: гурезь куасэн нискылась Евгений Архипов, биатлонистъёс Иван Сорокин но Евгений Герасимов, уясь Антон Главатских.Ваньзы соос 5 арлэсь ятыр рос-прос спортэн эшъясько, нош Карелие вуылыны юрттӥз соослы Удмурт Республикаысь Югдурез утёнъя министерство.- Уйпал полюсэ вуылон сярысь малпан выль ӧвӧл ке но, туж тунсыко потӥз, - шуэ министр Александр Первухин. - Пиналъёслэсь спортэн эшъяськон мылкыдзэс бурдъяны кулэ.Карелиысь 7 нуналъем походзэс пиос кематэк уз вунэтэ. 25 градус кезьыт шоры учкытэк, пиналъёс 100 иськемъем сюресэз куас вылын ортчизы.- Со арнямы туж кузь кыстӥськиз, уката ик походлэн нырысь нуналъёсыз, - вера Евгений Архипов.- Котомкамы мултэс секыт медаз луы шуыса, сьӧрамы тужгес кулэ дӥсь гинэ кутӥмы. Кузь сюресэз оген ортчыны уд быгаты, соин ик ваньмылы ӵошен - уллёен - возиськоно вал, кулэ дыръя ог-огмылы юрттӥмы но. Пиньёсмес сузямы но мисьтӥськимы лымы вуэн.Пиос кык арня пала ӧз тодэ, кинлы удалтоз Уйпал полюсэ вуылыны. Озьы ке но понназы малпазы: одно ик удалтыны кулэ Евгений Герасимовлы. Со, пе, милям кивалтӥсьмы вал, визьмыныз но кужмыныз висъяське, дасяське полицейской луыны.Пиос янгышаллямтэ. Кылем арня пумын 7 шудо нылпиослэсь нимтулзэс шараязы, соос пӧлы шедиз Евгений Герасимов но. Кузь сюрес вылэ потозы 4-тӥ апреле.- Нырысь Москваозь самолётэн, собере уйпала - Барнео станциозь - вертолётэн лобомы, - шуиз Евгений Герасимов. - Отӥяз ини Уйпал полюсэ. Шуг-секытъёсты ортчыны Карелиын дышетӥзы, табере со тодэм-валамез улонын быгатыса кутоно луоз.Уйпал полюсэ вуыса, Ижысь пияш Удмуртилэсь флагзэ лымые бышкалтоз.Валентина Емельянова Теги: Иж спорт уйпалполюс  